Журналистхэр ягъэлъапIэ
Печатым и унэм дыгъуасэ щекIуэкIащ зэIущIэ гуапэ. Ар теухуауэ щытащ ХъыбарегъащIэ IуэхущIапIэхэм я лэжьакIуэхэм я махуэр гъэлъэпIэным. ЗэIущIэм кърагъэблэгъат махуэшхуэр зей журналистхэр: республикэм къыщыдэкI газетхэм, щылажьэ телеканалхэм я унафэщIхэр, IэщIагъэлI пашэхэр.
Абыхэм ехъуэхъуну къызэхуэсахэм яхэтащ пшыхьыр къызэзыгъэпэщахэу КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм, КъБР-м и журналистхэм я зэгухьэныгъэм, щIыпIэм щылажьэ телерадиокомпаниехэм я пашэхэу Къумахуэ Мухьэдин, Мэзыхьэ Борис, Дроздов Игорь, Къэзанш Людмилэ, Вэрокъуэ Владимир сымэ, нэгъуэщIхэри.
ЗэIущIэр къызэIуихри, Къумахуэ мухьэдин къызэхуэсахэм къахуеджащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Печатым и махуэм ирихьэлIэу республикэм и журналистхэм зыкъызэрахуигъэза хъуэхъу тхылъым. Апхуэдэу зэхуэсым кърихьэлIахэм гуапэу ехъуэхъуащ КъБР-м и Парламентым и лIыкIуэхэу Хьэщхъуэжь Татьянэ, Жанатаев Сэлим, Дадэ МуIэед, республикэ газетхэм я унафэщIхэу ХьэфIыцIэ Мухьэмэд, Аттаев Жэмал, Болэт Арсен, Къардэн Мухьэмэд, Къаныкъуэ Заринэ сымэ.
Ди гуапэ зэрыхъущи, зэхуэсым щагъэлъэпIахэм яхэтщ ди лъэпкъ газетым и лэжьакIуэ пажэхэри. Апхуэдэхэщ «Адыгэ псалъэм» и зыужьыныгъэм хэлъхьэныгъэфIхэр хуэзыщIахэу газетым и зэдзэкIакIуэ Iэзэ Тэнащ Анатолэ, абы и къудамэхэм я унафэщIхэу Уэрдокъуэ Женя, Хьэжыкъарэ Алик, Истэпан Залинэ. Абыхэм, цIыхубэм гурэ псэкIэ яхуэлажьэ адрей журналист псоми ди гуапэу дохъуэхъу я къалэмыр жану, мурадыщIэхэр яIэу, абыхэм ялъэIэсыфу, узыншагъэрэ насыпрэ щымыщIэу я IэнатIэр куэдрэ ирахьэкIыну.
ЗэIущIэр я уэрэд дахэхэмкIэ яIэтащ республикэм и уэрэджыIакIуэ цIэрыIуэ Ракитинэ Иринэ, КъБКъУ-м къафэмрэ уэрэдымкIэ и театр «Амикс» гупым хэтхэм.
ЖЫЛАСЭ Маритэ.
